舍弟以詩貸粟邵叔暘次其韻
作者：李彌遜
朝代：宋

paragraphs: 於陵三咽不待糝，重義輕身誠果敢。
首陽一死甘如飴，未覺此身真壈坎。
丈夫有志窮益堅，肯爲猩唇賤昌歜。
髙門下筯羅甘珍，大臠觜拌不供啖。
吾儕朝飯不謀夕，惟有生芻緣我斬。
富當學禮貧忌測，莫遺覊愁到顔色。
兩公雖槁道則腴，每食空多信何益。
縱令日興費萬錢，大似鵷鶵見鴟嚇。
我今藜藿還苦併，尚喜剛腸柰燒炙。
自營半飽固已勞，忍取畿人重三尺。
去年避賊奔如流，百區不易金一鈎。
縣官布德速置郵，奉行一律亡劣優。
但知捜粟逃身尤，吁嗟富民思故侯。